**Սկսած 2016 թվականի ապրիլի 14-ից** **Բելառուսի Հանրապետություն երեք ամսում մեկ անգամից ավելի հաճախ մուտք գործող անձանց կողմից** անձնական օգտագործման համար ապրանքների ներմուծման նկատմամբ գործում է անմաքս ներմուծման հետևյալ նորմը: Այդպիսի ապրանքների քաշը չպետք է գերազանցի 20 կգ, իսկ արժեքը` 300 եվրոն: Նշված պարամետրերից նույնիսկ մեկի գերազանցման դեպքում կկիրառվի տնտեսվարող սուբյեկտների համար նախատեսված մաքսային ձևակերպման և մաքսատուրքերի, հարկերի վճարման կարգը:

Անհրաժեշտ է ընդգծել, որ այսպիսի սահմանափակումը կիրառվում է **միայն**, եթե անձը մուտք է գործում Բելառուսի Հանրապետություն երեք ամսում մեկ անգամից ավելի հաճախ: Նշված նորմերի կիրառման նպատակով **օրացույցային երեք ամիսների** հաշվարկը սկսվում է 2016 թվականի ապրիլի 14-ից:

**Սույն նորմը չի տարածվում`**

այն ապրանքների վրա, որոնք ներմուծվում են Բելառուսի Հանրապետություն մշտական բնակության տեղափոխվող և այդպիսի տեղափոխման հետ կապված ապրանքների ներմուծում իրականացնող անձանց կողմից,

օդային տրանսպորտով ներմուծվող ապրանքների վրա,

այն ապրանքների վրա, որոնք ներմուծվում են արտոնություններ և անձեռնմխելիություն ունեցող անձանց կողմից` Բելառուսի Հանրապետության միջազգային պայմանագրերին համապատասխան:

**օգտագործված** ապրանքների վրա, որոնք ներմուծվում են ԵԱՏՄ անդամ-պետություններում մշտապես չնբնակվող անձանց կողմից`

- ժամանակավոր գտնվելու ժամանակաշրջանում օգտագործման համար անհրաժեշտ քանակությամբ` ոսկերչական զարդեր, անձնական հիգիենայի պարագաներ, շարժական երաժշտական գործիքներ, մանկական սայլակներ, հաշմանդամների համար սայլակներ, սպորտի և զբոսաշրջության համար նախատեսված ապրանքներ և աքսեսուարներ (բացառությամբ զենքի), դյուրակիր դիալիզատորներ և նմանատիպ բժշկական սարքավորումներ, ընտանի կենդանիներ` այդ թվում նախատեսված որսորդության, սպորտի և զբոսաշրջության համար:

- 1 միավորից ոչ ավել քանակությամբ`լուսա-, տեսա-, կինոխցիկներ, շարժական կինոպրոյեկտորներ, սլայդեր դիտելու համար պրոյեկտորներ, դյուրակիր ձայնագրող և վերարտադրող սարքավորում, ներառյալ ձայնագրիչներ, DVD-նվագարկիչներ, դյուրակիր ռադիոընդունիչներ, ֆլեշ նվագարկիչներ, համակարգիչներ, հեռուստացույցեր` 42 սմ-ից ոչ ավել էկրանի անկյունագծով, հեռադիտակներ,

- 2 միավորից ոչ ավել քանակությամբ`բջջային հեռախոսներ:

Բացի այդ, 2016 թվականի ապրիլի 14-ից այն ապրանքների նկատմամբ, որոնք **տեղափոխվում են միջազգային փոստային փոխադրումներով** և(կամ) **առաքվում են սուրհանդակի միջոցով (էքսպրես առաքում)** **օրացույցային ամսվա** ընթացքում Բելառուսի Հանրապետության տարածքում գտնվող ֆիզիկական անձի հասցեով, չեն վճարվում մաքսային վճարներ, եթե այդպիսի ապրանքների մաքսային արժեքը միասնաբար չի գերազանցում **22 եվրոյին** համարժեք գումարը և ընդհանուր քաշը միասնաբար չի գերազանցում **10 կգ**:

Ներկայացված տեղեկատվությունը **սպառիչ չէ**: Առավել մանրամասն տեղեկատվություն ստանալ, ինչպես նաև անձնական օգտագործման համար ապրանքների տեղափոխման կարգը կանոնակարգող նորմատիվ իրավական ակտերին ծանոթանալ կարող եք **Բելառուսի Հանրապետության Պետական մաքսային կոմիտեի կայքում** [***www.customs.gov.by***](http://www.customs.gov.by):